b'\n_START_ARTICLE_\nHiponatriemija\n_START_PARAGRAPH_\nHiponatriemija predstavlja raven natrija v krvi, ki je pod normalnimi fiziolo\xc5\xa1kimi vrednostmi oziroma predstavlja zmanj\xc5\xa1ano plazemsko koncentracijo natrija. Normalne vrednosti natrija v serumu so 135-145 mmol/L. Hiponatriemija je na splo\xc5\xa1no opredeljena kot raven natrija v serumu, ki je ni\xc5\xbeja od 135 mmol/L, huda hiponatriemija pa raven pod 120 mmol/L.Simptomi se lahko zelo razlikujejo \xe2\x80\x93 lahko so odsotni, lahko pa so tudi zelo hudi. Blagi simptomi vklju\xc4\x8dujejo zmanj\xc5\xa1ano sposobnost razmi\xc5\xa1ljanja, glavobol, slabost in slabo ravnovesje. Hudi simptomi so zmedenost, napadi in koma._NEWLINE_Vzroke hiponatriemije se tipi\xc4\x8dno razvrsti glede na koli\xc4\x8dino teko\xc4\x8dine v telesu, torej v hipovolemi\xc4\x8dno (zmanj\xc5\xa1ana prostornina teko\xc4\x8dine v telesu), euvolemi\xc4\x8dno (normalna prostornina teko\xc4\x8dine v telesu) in hipervolemi\xc4\x8dno (pove\xc4\x8dana prostornina teko\xc4\x8dine v telesu. Hipovolemi\xc4\x8dna hiponatriemija se lahko pojavi zaradi diareje, bruhanja, diuretikov in znojenja. Euvolemi\xc4\x8dna hiponatriemija se deli na primere z razred\xc4\x8denim urinom in koncentriranim urinom. Razred\xc4\x8den urin se pojavi zaradi insuficience nadledvi\xc4\x8dne \xc5\xbeleze, hipotiroidizma in pitja prevelikih koli\xc4\x8din vode ali piva. Koncentriran urin se pojavi zaradi sindroma neustreznega izlo\xc4\x8danja antidiureti\xc4\x8dnega hormona (SIADH). Hipervolemi\xc4\x8dna hiponatriemija se lahko pojavi pri sr\xc4\x8dnem popu\xc5\xa1\xc4\x8danju, odpovedi jeter in odpovedi ledvic. La\xc5\xbeno nizke vrednosti natrija se lahko izmeri pri visoki vsebnosti beljakovin. Primeri za to so multipli mielom, visoka koncentracija ma\xc5\xa1\xc4\x8dob v krvi in visok krvni sladkor._NEWLINE_Zdravljenje je odvisno od osnovnega vzroka. Prehitro popravljanje hiponatriemije lahko povzro\xc4\x8di resne zaplete. Hitro delno korekcijo s 3\xc2\xa0% fiziolo\xc5\xa1ko raztopino se priporo\xc4\x8da le pri tistih, ki imajo pomembne simptome in le v dolo\xc4\x8denih primerih pri tistih, pri katerih je stanje nastopilo hitro. Hipovolemi\xc4\x8dna hiponatriemija se obi\xc4\x8dajno zdravi z intravenoznim dovajanjem fiziolo\xc5\xa1ke raztopine. SIADH se ponavadi zdravi z omejitvijo vnosa teko\xc4\x8dine, medtem ko se hipervolemi\xc4\x8dna hiponatriemija obi\xc4\x8dajno zdravi tako z omejitvijo vnosa teko\xc4\x8dine kot tudi z omejitvijo vnosa soli. Popravljanje stanja je obi\xc4\x8dajno postopno pri tistih, pri katerih so bile nizke ravni natrija prisotne ve\xc4\x8d kot dva dni._NEWLINE_Od 85 do 90\xc2\xa0% natrijevih ionov\xc2\xa0 je v ekstracelularni/zunajceli\xc4\x8dni teko\xc4\x8dini, kamor pride s pomo\xc4\x8djo \xc4\x8drpalke, imenovane Na\xe2\x81\xba/K\xe2\x81\xba-ATP-aza. Natrij je glavni kation v zunajceli\xc4\x8dni teko\xc4\x8dini, njegova koli\xc4\x8dina v njej je tudi odraz koli\xc4\x8dine natrija v telesu.\n_START_SECTION_\nZnaki in simptomi\n_START_PARAGRAPH_\nZnaki in simptomi hiponatriemije so slabost in bruhanje, glavobol, kratkotrajna izguba spomina, zmedenost, letargija, utrujenost, izguba apetita, razdra\xc5\xbeljivost, mi\xc5\xa1i\xc4\x8dna slabost, kr\xc4\x8di, napadi in zmanj\xc5\xa1ana zavest ali koma. Prisotnost in resnost znakov sta odvisni od stopnje hiponatriemije. Bolj ko so koncentracije natrija v plazmi ni\xc5\xbeje, huj\xc5\xa1i so simptomi. Nekatere nove raziskave sicer ka\xc5\xbeejo,\xc2\xa0 da je blaga hiponatriemija (plazemska koncentracija natrija v plazmi 131-135 mmol/L) povezana s \xc5\xa1tevilnimi zapleti in te\xc5\xbeko prepoznanimi simptomi, na primer pogostej\xc5\xa1imi padci, spremenjeno dr\xc5\xbeo in hojo ter zmanj\xc5\xa1ano pozornostjo._NEWLINE_Nevrolo\xc5\xa1ki simptomi se obi\xc4\x8dajno pojavijo pri zelo nizkih ravneh plazemskega natrija, obi\xc4\x8dajno pod 115 mmol/L. Ko se spusti koncentracija na tako nizko raven, za\xc4\x8dne voda vstopati v mo\xc5\xbeganske celice, zaradi \xc4\x8desar te nabreknejo. Posledica tega je pove\xc4\x8dan pritisk v lobanji in hiponatremi\xc4\x8dna encefalopatija. Zaradi pove\xc4\x8danega pritiska notranje strukture lobanje pritiskajo na mo\xc5\xbegane, kar privede do glavobola, slabosti, bruhanja, zmedenosti, napadov, stiskanja mo\xc5\xbeganskega debla, oslabljenega dihanja in kopi\xc4\x8denja teko\xc4\x8dine v plju\xc4\x8dih. \xc4\x8ce se stanje ne zdravi takoj, je lahko smrtno._NEWLINE_Kako hudi so simptomi, je odvisno tudi od tega, kako hitro in kako nizko se je zni\xc5\xbeala koncentracija natrija. Pri postopnem zmanj\xc5\xa1anju bolnik zaradi \xc5\xbeiv\xc4\x8dne prilagoditve la\xc5\xbeje prena\xc5\xa1a simptome, \xc4\x8deprav se koncentracija mo\xc4\x8dno zni\xc5\xbea. \xc5\xbde prisotna osnovna nevrolo\xc5\xa1ka bolezen vpliva na huj\xc5\xa1e simptome zaradi hiponatriemije._NEWLINE_Kroni\xc4\x8dna hiponatriemija lahko povzro\xc4\x8di nevrolo\xc5\xa1ke okvare, ki se ka\xc5\xbeejo v spremenjeni hoji in pozornosti ter podalj\xc5\xa1anem reakcijskem \xc4\x8dasu in pogostej\xc5\xa1ih padcih. Hiponatriemija vpliva tudi na kostno presnovo in je povezana s podvojenim tveganjem za osteoporozo in zlom kosti.\n_START_SECTION_\nDiagnoza\n_START_PARAGRAPH_\nAnamneza, klini\xc4\x8dni pregled in laboratorijski testi so nujno potrebni za diagnosticiranje in dolo\xc4\x8ditev osnovnega vzroka hiponatriemije. Pregled krvi poka\xc5\xbee nivo natrija v serumu ni\xc5\xbeji od 135 mmol/L. Anamneza in klini\xc4\x8dni pregled sta nujno potrebna za dolo\xc4\x8ditev vzroka, torej ali je pacient hipovolemi\xc4\x8den, euvolemi\xc4\x8den ali hipervolemi\xc4\x8den. Oceno se naredi z dolo\xc4\x8ditvijo simptomov, kar vklju\xc4\x8duje ocene budnosti, koncentracije in orientacije.\n_START_SECTION_\nLa\xc5\xbena hiponatriemija\n_START_PARAGRAPH_\nLa\xc5\xbena hiponatriemija, znana tudi kot psevdo ali hipertoni\xc4\x8dna hiponatriemija, predstavlja stanje, ko laboratorijski testi poka\xc5\xbeejo nizke ravni natrija, vendar obenem ni znakov hipotonije. Pri hipertoni\xc4\x8dni hiponatriemiji nastopi resorpcija vode z molekulami, kot sta glukoza (pri hiperglikemiji ali diabetesu) ali manitol (pri hipertoni\xc4\x8dni infuziji). Pri izotoni\xc4\x8dni hiponatriemiji se izmeri la\xc5\xbene rezultate pogosto zaradi visoke vsebnosti trigliceridov v krvi, redko pa tudi zaradi paraproteinemije. To se zgodi pri uporabi tehnik, ki merijo koli\xc4\x8dino natrija v dolo\xc4\x8denem volumnu seruma ali plazme ali ko se pred analizo vzorec razred\xc4\x8di.\n_START_SECTION_\nPosledice\n_START_PARAGRAPH_\nPosledica hiponatriemije je nabrekanje celic._NEWLINE_Hitre spremembe v celi\xc4\x8dnem volumnu zaradi hiponatriemije imajo mo\xc4\x8den u\xc4\x8dinek na tkiva in funkcijo organov, \xc5\xa1e posebej mo\xc5\xbeganov. Hiter padec v plazemski koncentraciji natrija lahko na primer povzro\xc4\x8di celi\xc4\x8dni edem (to je odve\xc4\x8dna teko\xc4\x8dina v tkivu) in nevrolo\xc5\xa1ke simptome, kot so glavobol, slabost, zaspanost in disorientacija. \xc4\x8ce koncentracija natrija pade pod 115-120 mmol/l, lahko otekanje mo\xc5\xbeganov privede do napadov, kome, dolgotrajnih okvar mo\xc5\xbeganov in smrti. Ker je lobanja rigidna (se ne razteza), se volumen mo\xc5\xbeganov ne more pove\xc4\x8dati za ve\xc4\x8d kot 10% ne da bi silil proti vratu (herniacija), kar lahko vodi do trajne po\xc5\xa1kodbe mo\xc5\xbeganov in smrti._NEWLINE_Ko se hiponatriemija razvije po\xc4\x8dasneje, skozi ve\xc4\x8d dni, se mo\xc5\xbegani in druga tkiva odzovejo tako, da transportirajo natrijeve, kloridne, kalijeve ione in druge organske topljence (kot je na primer glutamat) iz celic v zunajceli\xc4\x8dno teko\xc4\x8dino. To zmanj\xc5\xa1a tok vode v celice in otekanje tkiva._NEWLINE_Ta prenos topljencev izven celic med po\xc4\x8dasi razvijajo\xc4\x8do se hiponatriemijo pa naredi mo\xc5\xbegane tudi ranljive, \xc4\x8de se hiponatriemija popravi prehitro. \xc4\x8ce so hipertoni\xc4\x8dne raztopine dodane prehitro, lahko prese\xc5\xbeejo zmo\xc5\xbenost mo\xc5\xbeganov za njihovo ponovno privzemanje. To lahko vodi do osmotskih po\xc5\xa1kodb nevronov, ki so povezane z demielinizacijo. Tej osmotsko povzro\xc4\x8deni demielinizaciji se lahko izognemo z zelo po\xc4\x8dasnim popravljanjem hiponatriemije, da damo mo\xc5\xbeganom \xc4\x8das za ponovno privzemanje topljencev, ki so jih izgubili zaradi prilagoditve na (dolgotrajno) hiponatriemijo.\n_START_SECTION_\nEpidemiologija\n_START_PARAGRAPH_\nHiponatriemija je najpogostej\xc5\xa1a motnja elektrolitskega ravnovesja. Pogostej\xc5\xa1a je pri \xc5\xbeenskah, starej\xc5\xa1ih in hospitaliziranih bolnikih. Incidenca je v veliki meri odvisna od populacije bolnikov. Pogostost med hospitaliziranimi je 15-20%, le 3-5% pa ima raven natrija v serumu manj kot 130 mmol/L. Podatki ka\xc5\xbeejo, da naj bi imelo do 30% starej\xc5\xa1ih v domovih za ostarele hiponatriemijo, v enakem odstotku pa se pojavlja tudi pri depresivnih bolnikih, ki jemljejo selektivne zaviralce ponovnega privzema serotonina._NEWLINE_Bolniki s hiponatriemijo, ki potrebujejo hospitalizacijo, so v povpre\xc4\x8dju dlje \xc4\x8dasa hospitalizirani, s tem pa so povezani tudi vi\xc5\xa1ji stro\xc5\xa1ki. Obenem imajo ve\xc4\x8djo verjetnost, da bodo potrebovali ponovni sprejem. \xc5\xa0e posebej to velja za mo\xc5\xa1ke in starej\xc5\xa1e.'